Skagens Museum søger om tilsagn fra Frederikshavn Kommune om tilskud til renovering og udvidelse af Skagens Museum. - Det er simpelthen nødvendigt for os at udvide og renovere, siger direktøren for Skagens Museum, Lisette Vind Ebbesen. Museumsbygningen er næsten 85 år gammel. Bygningen er slidt, installationerne er utidssvarende og energiforbruget er meget højt. Udstillingsarealet gør det kun muligt at vise ca. 1/10 af samlingen, og den store del af samlingen som ikke vises, opbevares i magasiner, som ikke rummer plads nok og som ikke er koblet på museets klimaanlæg. Magasinforholdene på Skagens Museum er heller ikke i orden, hvilket går ud over de mange uerstattelige værker, og Kulturarvsstyrelsen også har påpeget, at der skal ske forbedringer på området hurtigst muligt. Skagens Museum søger ikke noget bestemt beløb fra Frederikshavn Kommune, men blot tilsagn om at kommunen vil støtte.

Referat:
Skagens Museum har ikke plads til alle sine malerier og skal derfor i gang med en udvidelse. Nu søger museet penge fra Frederikshavn Kommune.